CELEX: 32021R0941
Language: el
Date: 2021-06-10 00:00:00
Title: Εκτελεστικός κανονισμός (ΕΕ) 2021/941 της Επιτροπής της 10ης Ιουνίου 2021 για τον καθορισμό ειδικής διαδικασίας ταυτοποίησης βαρέων επαγγελματικών οχημάτων που έχουν πιστοποιηθεί ως επαγγελματικά οχήματα, αλλά δεν έχουν ταξινομηθεί ως τέτοια, και για την εφαρμογή διορθώσεων στις ετήσιες μέσες ειδικές εκπομπές CO2 ενός κατασκευαστή προκειμένου να ληφθούν υπόψη τα εν λόγω οχήματα (Κείμενο που παρουσιάζει ενδιαφέρον για τον ΕΟΧ)

11.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 205/77
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/941 ΤΗΣ ΕΠΙΤΡΟΠΗΣ
         της 10ης Ιουνίου 2021
         για τον καθορισμό ειδικής διαδικασίας ταυτοποίησης βαρέων επαγγελματικών οχημάτων που έχουν πιστοποιηθεί ως επαγγελματικά οχήματα, αλλά δεν έχουν ταξινομηθεί ως τέτοια, και για την εφαρμογή διορθώσεων στις ετήσιες μέσες ειδικές εκπομπές CO2 ενός κατασκευαστή προκειμένου να ληφθούν υπόψη τα εν λόγω οχήματα
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (EE) 2019/1242 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, σχετικά με τον καθορισμό προτύπων επιδόσεων για τις εκπομπές CO2 των νέων βαρέων επαγγελματικών οχημάτων και την τροποποίηση των κανονισμών (ΕΚ) αριθ. 595/2009 και (ΕΕ) 2018/956 του Ευρωπαϊκού Κοινοβουλίου και του Συμβουλίου και της οδηγίας 96/53/ΕΚ του Συμβουλίου (1), και ιδίως το άρθρο 2 παράγραφος 3,
         Εκτιμώντας τα ακόλουθα:
         
                     (1)
                  
                  
                     Για την ταυτοποίηση των βαρέων επαγγελματικών οχημάτων που έχουν πιστοποιηθεί ως επαγγελματικά οχήματα, αλλά δεν έχουν ταξινομηθεί ως τέτοια, είναι σκόπιμο να χρησιμοποιούνται τα δεδομένα που δηλώνονται από τους κατασκευαστές και τα κράτη μέλη σύμφωνα με τον κανονισμό (ΕΕ) 2018/956 του Ευρωπαϊκού Κοινοβουλίου και του Συμβουλίου (2).
                  
               
                     (2)
                  
                  
                     Για την επίλυση των ασυμφωνιών στα δεδομένα που δηλώνονται σχετικά με τις πιστοποιήσεις και τις ταξινομήσεις σύμφωνα με τον κανονισμό (ΕΕ) 2018/956, τα κράτη μέλη και οι κατασκευαστές θα πρέπει να έχουν τη δυνατότητα να διατυπώνουν παρατηρήσεις και, εφόσον συντρέχει περίπτωση, να δηλώνουν νέες πληροφορίες για τη διόρθωση των πληροφοριών που έχουν δηλωθεί προηγουμένως.
                  
               
                     (3)
                  
                  
                     Είναι αναγκαίο οι διορθώσεις, οι οποίες προκύπτουν από βαρέα επαγγελματικά οχήματα που έχουν πιστοποιηθεί ως επαγγελματικά οχήματα, αλλά δεν έχουν ταξινομηθεί ως τέτοια, και εφαρμόζονται στις ετήσιες μέσες ειδικές εκπομπές CO2 των κατασκευαστών, να είναι αναλογικές και αποτρεπτικές, προκειμένου να δοθούν κίνητρα για ορθή και προσεκτική επεξεργασία των δεδομένων και να αποφευχθεί ο εσφαλμένος καταλογισμός των εκπομπών CO2 των εν λόγω οχημάτων, είτε από πρόθεση είτε από αμέλεια.
                  
               
                     (4)
                  
                  
                     Σε περίπτωση που η Επιτροπή κρίνει ότι ένα όχημα θα έπρεπε να έχει ταξινομηθεί ως επαγγελματικό όχημα, θα πρέπει να διορθώσει αναλόγως τα δεδομένα που δήλωσαν τα κράτη μέλη και να θεωρήσει το όχημα επαγγελματικό όχημα για τους σκοπούς του άρθρου 2 παράγραφος 3 του κανονισμού (ΕΕ) 2019/1242.
                  
               
                     (5)
                  
                  
                     Ως εκ τούτου, για τον υπολογισμό των μέσων ειδικών εκπομπών CO2 ενός κατασκευαστή, τα βαρέα επαγγελματικά οχήματα που έχουν εσφαλμένα χαρακτηριστεί ως τέτοια λαμβάνονται υπόψη με τις οικείες εκπομπές CO2 να καθορίζονται στα προφίλ επαγγελματικής χρήσης, οι οποίες είναι υψηλότερες από τις εκπομπές CO2 που καθορίζονται στα προφίλ των οχημάτων διανομής και, ως εκ τούτου, λιγότερο ευνοϊκές για τον κατασκευαστή απ’ ό,τι αν το όχημα είχε εξαρχής πιστοποιηθεί σωστά ως όχημα διανομής.
                  
               
                     (6)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κλιματική αλλαγή,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ταυτοποίηση βαρέων επαγγελματικών οχημάτων που έχουν πιστοποιηθεί ως επαγγελματικά οχήματα, αλλά δεν έχουν ταξινομηθεί ως τέτοια
            
               1.   Η Επιτροπή καταρτίζει κατάλογο με τα βαρέα επαγγελματικά οχήματα που έχουν πιστοποιηθεί κατά την έννοια του άρθρου 2 παράγραφος 3 του κανονισμού (ΕΕ) 2019/1242 ως επαγγελματικά οχήματα με βάση τα δεδομένα που δηλώνονται από τον κατασκευαστή σύμφωνα με το άρθρο 5 του κανονισμού (ΕΕ) 2018/956, αλλά τα οποία δεν έχουν ταξινομηθεί ως επαγγελματικά οχήματα με βάση τα δεδομένα που δηλώνονται από τα κράτη μέλη σύμφωνα με το άρθρο 4 του κανονισμού (ΕΕ) 2018/956.
            
            
               2.   Η Επιτροπή παρέχει στις αρμόδιες αρχές που αναφέρονται στο άρθρο 4 παράγραφος 2 του κανονισμού (ΕΕ) 2018/956 και στα σημεία επαφής που ορίζει ο κατασκευαστής σύμφωνα με το άρθρο 5 παράγραφος 2 του κανονισμού (ΕΕ) 2018/956 τα σχετικά μέρη του καταλόγου που αναφέρεται στην παράγραφο 1.
            
            
               3.   Οι αρμόδιες αρχές και οι κατασκευαστές μπορούν να παρέχουν στην Επιτροπή, εντός ενός μηνός από την παραλαβή του καταλόγου σύμφωνα με την παράγραφο 2, διευκρινίσεις σχετικά με την ορθότητα των δεδομένων που δηλώνονται σύμφωνα με τα άρθρα 4 και 5 του κανονισμού (ΕΕ) 2018/956.
            
            
               4.   Μετά την παραλαβή των διευκρινίσεων ή μετά τη λήξη της περιόδου ενός μηνός που προβλέπεται στην παράγραφο 3, η Επιτροπή αξιολογεί τον κατάλογο με τα βαρέα επαγγελματικά οχήματα που αναφέρονται στην παράγραφο 1 με βάση τις δηλωθείσες διευκρινίσεις που παρέχονται σύμφωνα με την παράγραφο 3, τα επιχειρήματα των μερών και, ενδεχομένως, ορισμένες περαιτέρω έρευνες.
            
            
               5.   Εάν, με βάση το αποτέλεσμα της αξιολόγησης που αναφέρεται στην παράγραφο 4, η Επιτροπή καταλήξει στο συμπέρασμα ότι τα βαρέα επαγγελματικά οχήματα που ταυτοποιήθηκαν σύμφωνα με την παράγραφο 1 ταξινομήθηκαν ορθά ως οχήματα άλλων κατηγοριών πλην της επαγγελματικής, εφαρμόζει διορθώσεις στις ετήσιες μέσες ειδικές εκπομπές CO2 ενός κατασκευαστή σύμφωνα με το άρθρο 2, ώστε να ληφθούν υπόψη τα εν λόγω οχήματα.
            
            
               6.   Η Επιτροπή μπορεί, με βάση τα τεχνικά χαρακτηριστικά των οικείων οχημάτων, να αντικαταστήσει την αρχικά δηλωθείσα πιστοποίηση επαγγελματικού οχήματος με πιστοποίηση του ίδιου βαρέος επαγγελματικού οχήματος, η οποία υπολογίζεται εκ νέου από τον κατασκευαστή, σύμφωνα με τα τεχνικά χαρακτηριστικά του, στην ομάδα οχημάτων 4, 5, 9 ή 10 του παραρτήματος I πίνακας 1 του κανονισμού (ΕΕ) 2017/2400 της Επιτροπής (3). Στην περίπτωση αυτή, η Επιτροπή δεν εφαρμόζει διορθώσεις στις ετήσιες μέσες ειδικές εκπομπές CO2 ενός κατασκευαστή σύμφωνα με το άρθρο 2 για να λάβει υπόψη τα εν λόγω οχήματα, αλλά τα οχήματα περιλαμβάνονται στον προσδιορισμό των ειδικών εκπομπών CO2 ενός κατασκευαστή σύμφωνα με τις διατάξεις του κανονισμού (ΕΕ) 2019/1242, ιδίως όταν ο κατασκευαστής έχει λάβει τα ευλόγως αναμενόμενα μέτρα με βάση τις πληροφορίες που είναι διαθέσιμες κατά τον χρόνο υποβολής της δήλωσης για την υποστήριξη ορθής δήλωσης ως επαγγελματικών οχημάτων.
            
            
               7.   Εάν, με βάση το αποτέλεσμα της αξιολόγησης που αναφέρεται στην παράγραφο 4, η Επιτροπή καταλήξει στο συμπέρασμα ότι τα βαρέα επαγγελματικά οχήματα που ταυτοποιούνται σύμφωνα με την παράγραφο 1 θα έπρεπε να έχουν ταξινομηθεί ως επαγγελματικά οχήματα, διορθώνει τα δεδομένα που δηλώθηκαν από το κράτος μέλος σύμφωνα με το άρθρο 4 του κανονισμού (ΕΕ) 2018/956 και ενημερώνει σχετικά το κράτος μέλος στο οποίο ταξινομήθηκαν τα εν λόγω βαρέα επαγγελματικά οχήματα.
            
         
         
            Άρθρο 2
            Εφαρμογή διορθώσεων στις μέσες ειδικές εκπομπές CO2
            
            Εάν υπάρχουν βαρέα επαγγελματικά οχήματα που αντιστοιχούν στις διατάξεις του άρθρου 1 παράγραφος 5, οι ετήσιες μέσες ειδικές εκπομπές CO2 του κατασκευαστή διορθώνονται ως εξής:
            
               (avgCO2sg)corr = (Vsg x avgCO2sg + Σv CO2Vv ) / (Vsg + Vocsg),
            όπου:
            
               avgCO2sg
                είναι οι μέσες ειδικές εκπομπές CO2 του κατασκευαστή που ορίζονται στο παράρτημα I σημείο 2.2 του κανονισμού (ΕΕ) 2019/1242·
            
               Vsg
                είναι ο αριθμός των νέων βαρέων επαγγελματικών οχημάτων του κατασκευαστή στην επιμέρους ομάδα οχημάτων sg, εξαιρουμένων των επαγγελματικών οχημάτων σύμφωνα με το άρθρο 4 στοιχείο α) του κανονισμού (ΕΕ) 2019/1242·
            Σv είναι το άθροισμα όλων των βαρέων επαγγελματικών οχημάτων του κατασκευαστή στην επιμέρους ομάδα οχημάτων sg, σύμφωνα με τις διατάξεις του άρθρου 1 παράγραφος 5·
            
               CO2Vv
                είναι ο μέσος όρος των εκπομπών CO2 σε g/tkm του επαγγελματικού οχήματος v για όλους τους διαφορετικούς συνδυασμούς προφίλ χρήσης, συνθηκών φορτίου και τύπων καυσίμου, που αναφέρονται σύμφωνα με τον κανονισμό (ΕΕ) 2018/956·
            
               Vocsg
                είναι ο αριθμός των βαρέων επαγγελματικών οχημάτων του κατασκευαστή στην επιμέρους ομάδα οχημάτων sg, σύμφωνα με το άρθρο 1 παράγραφος 5.
            Οι διορθωμένες μέσες ειδικές εκπομπές CO2 του κατασκευαστή (avgCO2sg)corr
                αντικαθιστούν τις μέσες ειδικές εκπομπές CO2 του κατασκευαστή avgCO2sg
                για τους σκοπούς του κανονισμού (ΕΕ) 2019/1242.
         
         
            Άρθρο 3
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 10 Ιουνίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 198 της 25.7.2019, σ. 202.
         
            (2)  Κανονισμός (ΕΕ) 2018/956 του Ευρωπαϊκού Κοινοβουλίου και του Συμβουλίου, της 28ης Ιουνίου 2018, για την παρακολούθηση και τη δήλωση των εκπομπών CO2 και της κατανάλωσης καυσίμου από τα νέα βαρέα επαγγελματικά οχήματα (ΕΕ L 173 της 9.7.2018, σ. 1).
         
            (3)  Κανονισμός (ΕΕ) 2017/2400 της Επιτροπής, της 12ης Δεκεμβρίου 2017, για την εφαρμογή του κανονισμού (ΕΚ) αριθ. 595/2009 του Ευρωπαϊκού Κοινοβουλίου και του Συμβουλίου όσον αφορά τον προσδιορισμό των εκπομπών CO2 και της κατανάλωσης καυσίμου των βαρέων επαγγελματικών οχημάτων και για την τροποποίηση της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΕ) αριθ. 582/2011 της Επιτροπής (ΕΕ L 349 της 29.12.2017, σ. 1).